Il-Gvern immexxi mill-Prim Ministru Theresa May irid li l-ftehim dwar il-Brexit li hi kienet waslet għalih mal-mexxejja tal-Unjoni Ewropea ikun approvat mill-House of Commons ta’ Londra qabel jiftaħ il-Parlament ġdid tal-Unjoni Ewropea f’Lulju li ġej. Dan il-ftehim kien spiċċa miċħud tliet darbiet mid-deputati fil-House of Commons u fil-preżent għaddejjin in-negozjati bejn il-partijiet politiċi (Gvern u Oppożizzjoni) bil-għan li l-ftehim ikun approvat mill-parlamentari f’Londra. Sadanittant, David Lidington, Ministru għall-Uffiċċju tal-Kabinett f’Londra, qal lill-ġurnalisti fl-Iskozja li l-aħħar taħditiet dwar il-Brexit bejn ir-rappreżentanti tal-Partit Konservattiv fil-Gvern u l-Laburisti fl-Oppożizzjoni kienu ‘produttivi’. Lidington sostna li filwaqt li hu ma setax jiffissa ż-żmien eżatt meta l-ftehim tal-Brexit għandu jitressaq mill-ġdid quddiem l-aġenda tal-kamra (fil-House of Commons), din is-sitwazzjoni inċerta ma tistax titħalla tkompli fit-tul. Dan meta skont hu, iż-żmien għal vot ġdid dwar il-ftehim ta’ May għall-Brexit qed jiddependi fuq ir-riżultat tat-taħditiet bejn il-Konservattivi u l-Laburisti. Meta kien mistoqsi jekk il-ftehim għandux jitressaq quddiem il-Parlament Britanniku qabel l-elezzjonijiet tax-xahar id-dieħel għall-Parlament tal-Unjoni Ewropea, Lidington qal li l-Gvern ta’ Theresa May qed jittama li jressaq il-kwistjoni fuq il-mejda tal-House of Commons ‘mill-aktar fis possibbli’. Fl-istess ħin, Lidington ċaħad għal kwalunkwe referendum dwar l-indipendenza tal-Iskozja qabel l-2021.